منځنۍ کرمي والو د پوځي چاؤڼۍ په بدل کې د پېسو په ځای اسانتياوې غوښتي
د قبايلي ضلعې کرمې مشرانو غوښتنه کړې چې په منځنۍ کرمه کې د پوځي چاؤڼۍ جوړولو په بدل کې دې دوي ته د پېسو په ځای د پرمختيا پروژې ورکړی شي.
د منځنۍ کرمې د خوېداد خېلو د قامي مشرانو په وېنا هغوي د روانې میاشتې په درېمه نېټه د پوځ په غوښتنه د ځايي انتظاميې سره دغلته د کورت په علاقه کې د پوځي چاؤڼۍ په جوړولو موافقه شوي او د چاؤڼۍ دپاره ترې حکومت د ۱۷۱ کناله ځمکه غوښتې ده. د پوځي چاؤڼۍ دپاره د ځينې مشرانو او ځايي انتظاميې ترمنځ يو تړون هم لاسليک شوی دی خو د ځمکې ورکولو په سر ورسره د قامي مشرانو ترمنځ اختلاف رامنځته شوی دی. د خوېداد خېلو په ۲۴ قامي مشرانو کې ۱۴ قامي مشران غواړي چې حکومت او پوځ دې دوی ته د دغه ځمکې په بدل کې د پرمختيا ځينې پروژې پېل کړي ځکه چې یاده سيمه د کال ۲۰۰۸م تر ۲۰۱۵م کال پورې د بدامنۍ سره مخ پاتې شوې او سخت زیان ورته اوختی دی. د سيمې يو مشر نواب ګل وي او ای ډيوه سره په خبرو کې وويل د سيمې د بدامنۍ سره مخ پاتې کېدو له کبله د سيمې خلک دې ته اړتيا لري چې حکومت او پوځ يې خبرې ته ډېر پام وکړي. "مونږ کډې کړي او د ترهګرۍ نه په مونږ ډېر تکليفونه تېر شوي دي خلک بيرته راغلي او امنيت په ځای شوی خو د خلکو ډېر تاوانونه شوي او ګيله من دي، ځکه دوی د کرمې د انتظاميې او پوځ نه غټې پروژې غواړي لکه پوهنتون ، روغتون اونورې، څنګه چې په نورو سيمو کې د پرمختګ پروژې ورکړی شوي دي". د نوموړي په وېنا په علاقه کې د پوځي چاؤڼۍ جوړولو پرېکړه د خېبرپښتونخوا د پخواني ګورنر جنرال علي محمد جان اورکزي په وخت کې شوې وه خو دغه پروژه بيا د امنيت له امله وځنډول شوه. د ځايي خلکو په وېنا د منځنۍ کرمې د علي شېرزۍ، مسوزۍ او پاړه چمکنۍ سره په نورو علاقو کې ډېری کورونه ړنګ شوي، تعليمي ادارې او د صحت مرکزونه يا خو تباه کړی شوي او يا د خرابېدو له کبله د استعمال قابل نه دي پاتې شوي. دغه ډول د صدې او پاړه چنار نه دغو علاقو ته ورغلي سړکونه خراب شوي د څکلو د اوبو مشکلات لري او دغلته تدريسي او د صحت عمله هم د نشت برابره ده. ځايي خلک وايي د روزګار وسيلې يې اغېزمنې شوي په سوپرګټ، څنارک، اورمګۍ، منځګۍ او ډومبکۍ علاقو کې د زرګونو په شمېره کې د انارو قدرتي بوټي بې کاره شوي د کوم نه به چې ځايي خلکو اناردانه ترلاسه کوله په پنجاب او خېبرپښتونخوا کې به یې خرڅوله. دغه ډول په سیمه کې د سکرو د ۲۵ پورې درنګونه (کانونه) هم د موسمي بدلون له امله غورځیدلي او اوس د سکرو راویستو جوګه نه دي پاتې او د سکرو د کاروبار او روزګار سره اړونده خلک د سخت تاوان سره مخ شوي دي. ځايي خلک وايي ځکه دوی د پوځي چاؤڼۍ په بدل کې بنيادي اسانتياوې غواړي. ابراهیم شینواری له 2006م کال راهیسې د پښتونخوا په خیبر ضلع کې د وي او اې ډیوه د خبریال په توګه کار کوي، چې د سیمې پر سیاسي، ټولنیزو او تجارتي موضوعاتو رپوټونه جوړوي. په پولیټیکل ساینس کې یې ماسټري کړې ده. شینواري په 1989م کال کې له (مسلم) ورځپاڼې څخه صحافت پیل کړی، بیا یې وخت په وخت له نیوز او ډان ورځپاڼو او بي بي سي پښتو سره هم کار کړی دی.